Odôvodnené stanovisko Rady: Pozícia Rady (EÚ) č. 15/2020 v prvom čítaní na účely prijatia nariadenia Európskeho parlamentu a Rady o rámci na ozdravenie a riešenie krízových situácií centrálnych protistrán a o zmene nariadení (EÚ) č. 1095/2010, (EÚ) č. 648/2012, (EÚ) č. 600/2014, (EÚ) č. 806/2014 a (EÚ) 2015/2365 a smerníc 2002/47/ES, 2004/25/ES, 2007/36/ES, 2014/59/EÚ a (EÚ) 2017/1132

(2020/C 426/02)

I. ÚVOD

Komisia 28. novembra 2016 zaslala Rade návrh nariadenia Európskeho parlamentu a Rady o rámci na ozdravenie a riešenie krízových situácií centrálnych protistrán a o zmene nariadení (EÚ) č. 1095/2010, (EÚ) č. 648/2012 a (EÚ) 2015/2365 (ďalej len „nariadenie“). Hlavným cieľom návrhu je vytvoriť rámec na ozdravenie a riešenie krízových situácií centrálnych protistrán, a tak zabezpečiť, aby centrálne protistrany, ako aj vnútroštátne orgány v EÚ mali možnosti rozhodne konať v prípade, že centrálna protistrana čelí vážnym ťažkostiam alebo zlyhaniu.

Európsky parlament 27. marca 2019 prijal k nariadeniu o ozdravení a riešení krízových situácií centrálnych protistrán pozíciu v prvom čítaní.

Pracovná skupina Rady pre finančné služby skúmala uvedený návrh nariadenia na viacerých zasadnutiach počas rôznych predsedníctiev.

Výbor stálych predstaviteľov sa v Rade 4. decembra 2019 dohodol na mandáte na rokovania Rady s Európskym parlamentom.

Európsky parlament a predsedníctvo Rady dosiahli 23. júna 2020 konečný kompromis, ktorý umožnil ukončenie rokovaní.

Výbor Európskeho parlamentu pre hospodárske a menové záležitosti (ECON) schválil výsledok rokovaní trialógu 2. septembra 2020. Predsedníčka výboru ECON v ten istý deň zaslala predsedníctvu Rady list, v ktorom uviedla, že ak Rada prijme dohodnuté znenie (s výhradou overenia právnikmi lingvistami) ako svoju pozíciu v prvom čítaní, odporučí plénu Parlamentu, aby Parlament vo svojom druhom čítaní túto pozíciu Rady v prvom čítaní schválil.

Rada 12. októbra 2020 dospela k politickej dohode o dohodnutom znení pred jeho overením právnikmi lingvistami.

Rada so zreteľom na uvedenú dohodu a po revízii právnikmi lingvistami prijala pozíciu v prvom čítaní 17. novembra 2020 v súlade s riadnym legislatívnym postupom ustanoveným v článku 294 Zmluvy o fungovaní Európskej únie (ZFEÚ).

II. CIEĽ

Finančné trhy zohrávajú pri fungovaní moderných hospodárstiev kľúčovú úlohu. S cieľom zlepšiť fungovanie jednotného trhu v oblasti finančných služieb je dôležité, aby sa zaviedli postupy, ktoré zabezpečia, že ak finančná inštitúcia alebo infraštruktúra finančného trhu čelí finančným ťažkostiam alebo je na pokraji zlyhania, takáto udalosť nedestabilizuje celý finančný trh a nepoškodí rast v širšom hospodárstve. Centrálne protistrany sú kľúčovými zložkami svetových finančných trhov, ktoré vstupujú medzi účastníkov, aby pôsobili ako kupujúci voči každému predávajúcemu a ako predávajúci voči každému kupujúcemu, pričom zohrávajú ústrednú úlohu pri spracúvaní finančných transakcií a riadení expozícií voči rôznym rizikám súvisiacim s týmito transakciami.

Integrácia finančných trhov Európskej únie vedie k tomu, že centrálne protistrany, ktoré primárne slúžili domácim potrebám a trhom, sa vo väčšom rozsahu stávajú kľúčovými uzlami finančných trhov Európskej únie. Vzhľadom na to, že centrálne protistrany spracúvajú a sústreďujú v mene zúčtovacích členov a ich klientov značný objem finančného rizika týkajúceho sa finančného systému Európskej únie, účinná regulácia a dôsledný dohľad nad centrálnymi protistranami majú zásadný význam z hľadiska domácich aj cezhraničných služieb.

V nariadení Európskeho parlamentu a Rady (EÚ) č. 648/2012 o mimoburzových derivátoch, centrálnych protistranách a archívoch obchodných údajov sa už od centrálnych protistrán vyžaduje, aby dodržiavali vysoké prudenciálne a organizačné normy a vysoké normy obchodného správania. Úplným dohľadom nad činnosťami centrálnych protistrán sú poverené príslušné orgány. Nariadením (EÚ) č. 648/2012 sa prispelo k zvýšenej odolnosti centrálnych protistrán a širších finančných trhov voči širokej škále rizík spracúvaných centrálnymi protistranami a sústredených v centrálnych protistranách.

Žiadny systém pravidiel a postupov však nemôže zabrániť tomu, že existujúce zdroje nebudú stačiť na riadenie rizík, ktoré vznikli centrálnej protistrane, vrátane prípadu zlyhania jedného alebo viacerých zúčtovacích členov alebo kombinácie zlyhania (zlyhaní) zúčtovacieho člena a iných finančných strát. Na finančné inštitúcie, ktoré čelia scenáru závažných ťažkostí alebo hroziacemu zlyhaniu, vrátane centrálnych protistrán, by sa malo v zásade naďalej vzťahovať bežné konkurzné konanie. Keďže však bežné podnikové konkurzné konania nie sú vhodné na zabezpečenie dostatočne rýchlej intervencie alebo na náležité uprednostnenie kontinuity zásadných funkcií centrálnej protistrany v záujme zachovania finančnej stability, je nevyhnutné vytvoriť pre centrálne protistrany osobitný rámec na riešenie krízových situácií.

Cieľom tohto rámca na ozdravenie a riešenie krízových situácií je zabezpečiť, aby centrálne protistrany stanovili opatrenia na ozdravenie v prípade finančných ťažkostí, na zachovanie zásadných funkcií centrálnej protistrany, ktorá zlyháva alebo pravdepodobne zlyhá, zatiaľ čo sa zlikvidujú zostávajúce činnosti v rámci bežného konkurzného konania, a na zachovanie finančnej stability a aby sa pritom zabránilo významnému nepriaznivému účinku na finančný systém a jeho schopnosť poskytovať služby reálnej ekonomike a minimalizovali náklady daňovníkov vyplývajúce zo zlyhania centrálnej protistrany. Rámcom na ozdravenie a riešenie krízových situácií sa ďalej posilní pripravenosť centrálnych protistrán a vnútroštátnych orgánov zmierňovať finančný stres a vnútroštátnym orgánom a Európskemu orgánu pre cenné papiere a trhy (ESMA) sa poskytne lepší prehľad o prípravách centrálnych protistrán na stresové scenáre. Takisto bude vnútroštátnym orgánom poskytovať právomoci na prípravu možných riešení krízových situácií centrálnej protistrany a na zvládnutie zhoršujúcej sa situácie centrálnej protistrany koordinovaným spôsobom, čím sa prispeje k hladkému fungovaniu finančných trhov.

III. ANALÝZA POZÍCIE RADY V PRVOM ČÍTANÍ

a) Rozsah pôsobnosti nariadenia

V pozícii Rady v prvom čítaní sa stanovujú pravidlá a postupy týkajúce sa ozdravenia a riešenia krízových situácií centrálnych protistrán, ktorým bolo udelené povolenie v súlade s nariadením (EÚ) č. 648/2012, a postupy týkajúce sa dojednaní s tretími krajinami v oblasti ozdravenia a riešenia krízových situácií centrálnych protistrán.

b) Orgány, kolégiá pre riešenie krízových situácií a príslušné postupy

Každý členský štát určí jeden alebo viacero orgánov pre riešenie krízových situácií, ktoré budú splnomocnené uplatňovať nástroje riešenia krízových situácií a vykonávať právomoci riešiť krízové situácie stanovené v tomto nariadení. Členské štáty za orgány pre riešenie krízových situácií určia národné centrálne banky, príslušné ministerstvá, orgány verejnej správy alebo iné orgány poverené právomocami verejnej správy. Orgány pre riešenie krízových situácií musia mať odbornosť, zdroje a prevádzkovú kapacitu na uplatňovanie opatrení na riešenie krízových situácií a vykonávanie svojich právomocí s rýchlosťou a pružnosťou, ktoré sú potrebné na dosiahnutie cieľov riešenia krízových situácií. Musia sa zaviesť primerané štrukturálne opatrenia na zabránenie konfliktom záujmov medzi funkciami, ktorými je daný orgán pre riešenie krízových situácií poverený podľa tohto nariadenia, a všetkými ostatnými funkciami, ktorými je daný orgán poverený. Predovšetkým by sa mala zabezpečiť účinná prevádzková nezávislosť funkcií dohľadu a riešenia krízových situácií. Tieto požiadavky nevylučujú zblíženie hierarchických línií na najvyššej úrovni organizácie, ktorá zahŕňa rôzne funkcie alebo orgány, ani spoločné využívanie zamestnancov s príslušnými odbornými znalosťami za vopred vymedzených podmienok. Každý členský štát určí okrem toho jedno ministerstvo, ktoré bude zodpovedať za výkon funkcií zverených príslušnému ministerstvu podľa tohto nariadenia. S cieľom zabezpečiť, aby príslušné ministerstvo členského štátu malo posledné slovo v prípade rozhodnutí orgánu pre riešenie krízových situácií, ktoré majú priamy fiškálny vplyv alebo systémové dôsledky, ktoré pravdepodobne budú mať priamy fiškálny vplyv, je orgán pre riešenie krízových situácií povinný získať súhlas príslušného ministerstva, pokiaľ sa vo vnútroštátnom práve neustanovuje inak.

Orgán pre riešenie krízových situácií centrálnej protistrany zriadi kolégium pre riešenie krízových situácií na vykonávanie úloh stanovených v tomto nariadení a na zaistenie spolupráce a koordinácie s orgánmi, ktoré sú členmi kolégia pre riešenie krízových situácií, a prípadne spolupráce s príslušnými orgánmi a orgánmi pre riešenie krízových situácií z tretích krajín, pričom dané kolégium riadi a predsedá mu. Orgány členských štátov, ktorých finančnú stabilitu by mohlo zlyhanie centrálnej protistrany ovplyvniť, vrátane príslušných orgánov klientov zúčtovacích členov centrálnej protistrany, by mali mať možnosť účasti v kolégiu pre riešenie krízových situácií na základe svojho posúdenia vplyvu, ktorý by riešenie krízovej situácie centrálnej protistrany mohlo mať na finančnú stabilitu v ich členskom štáte.

Orgány členských štátov, ktoré sa zúčastňujú na činnosti kolégia pre riešenie krízových situácií na základe takéhoto posúdenia, sú členmi bez hlasovacích práv, pričom sú tiež oprávnené prispievať k stanovovaniu programu zasadnutí kolégia, a to najmä doplnením bodov do programu zasadnutia. S cieľom zabezpečiť konzistentné a zosúladené fungovanie kolégií pre riešenie krízových situácií v rámci celej Únie vypracuje Európsky orgán pre cenné papiere a trhy (ESMA) návrh regulačných technických predpisov na špecifikovanie obsahu písomných dohôd a postupov na fungovanie kolégií pre riešenie krízových situácií.

ESMA vytvorí výbor ESMA pre riešenie krízových situácií na účely prípravy rozhodnutí zverených ESMA v tomto nariadení, ktorý sa bude skladať z určených orgánov pre riešenie krízových situácií, pričom orgány uvedené v článku 4 ods. 2 bodoch i) a v) nariadenia (EÚ) č. 1093/2010 sa budú zúčastňovať ako pozorovatelia. ESMA zabezpečí štrukturálne oddelenie výboru ESMA pre riešenie krízových situácií od svojich ostatných funkcií. Na účely tohto nariadenia by mal ESMA spolupracovať s Európskym orgánom pre poisťovníctvo a dôchodkové poistenie zamestnancov (EIOPA) a Európskym orgánom pre bankovníctvo (EBA) v rámci Spoločného výboru európskych orgánov dohľadu.

Je zásadne dôležité, aby orgány pre riešenie krízových situácií, príslušné orgány a ESMA navzájom spolupracovali a poskytovali si včas všetky informácie relevantné pre vykonávanie svojich úloh podľa tohto nariadenia.

Príslušné orgány, orgány pre riešenie krízových situácií a ESMA musia pri rozhodovaní zohľadňovať viacero všeobecných zásad stanovených v tomto nariadení, medzi ktoré patrí aj potreba v čo najväčšej možnej miere zabrániť využívaniu mimoriadnej verejnej finančnej podpory a použiť ju len ako poslednú možnosť, potreba vyvážiť záujmy rôznych zainteresovaných strán centrálnej protistrany a zabezpečiť transparentnosť voči orgánom členských štátov a ich zapojenie v prípade, ak by navrhované rozhodnutie alebo opatrenie mohlo mať dôsledky na finančnú stabilitu alebo fiškálne zdroje.

c) Plánovanie ozdravenia a riešenia krízových situácií

Centrálne protistrany budú mať povinnosť vypracovať a zachovávať plány ozdravenia obsahujúce opatrenia, ktoré treba prijať v prípadoch zlyhania, v prípadoch nesúvisiacich so zlyhaním, ako aj pri kombinácii obidvoch s cieľom obnoviť ich finančné zdravie a umožniť im pokračovať v poskytovaní zásadných funkcií po tom, ako došlo k výraznému zhoršeniu ich finančnej situácie, alebo ak hrozí porušenie kapitálových a prudenciálnych požiadaviek, ktoré sa na ne vzťahujú podľa nariadenia (EÚ) č. 648/2012. Musí to zahŕňať rámec ukazovateľov založených na rizikovom profile centrálnej protistrany, ktorými sa určujú okolnosti, za ktorých sa majú opatrenia uvedené v danom pláne ozdravenia prijať, ako aj vhodné mechanizmy pravidelného monitorovania ukazovateľov. V nariadení sa stanovuje minimálny obsah plánov ozdravenia centrálnych protistrán aj požiadavky, ktoré musia takéto plány ozdravenia spĺňať, a to vrátane požiadavky, že v plánoch ozdravenia by sa nemal predpokladať žiadny prístup k mimoriadnej verejnej finančnej podpore ani jej prijatie. Aby sa zabezpečili náležité stimuly pre obozretné riadenie rizík, musí centrálna protistrana v nadväznosti na prípad zlyhania alebo prípad nesúvisiaci so zlyhaním použiť dodatočnú sumu svojich predfinancovaných účelových vlastných zdrojov. Táto suma nesmie byť nižšia ako 10 % ani vyššia ako 25 % kapitálových požiadaviek založených na rizikách vypočítaných v súlade s článkom 16 ods. 2 nariadenia (EÚ) č. 648/2012. Centrálna protistrana môže na splnenie tejto požiadavky použiť sumu základného imania, ktoré má v držbe okrem svojich minimálnych kapitálových požiadaviek, s cieľom dodržať prahovú hodnotu na oznámenie podľa delegovaného aktu prijatého na základe článku 16 ods. 3 nariadenia (EÚ) č. 648/2012. ESMA v úzkej spolupráci s EBA a po konzultácii s ESCB vypracuje návrh regulačných technických predpisov s cieľom spresniť metodiku výpočtu a zachovania dodatočnej sumy predfinancovaných účelových vlastných zdrojov, ktorá sa má použiť.

Centrálne protistrany budú povinné predložiť svoje plány ozdravenia príslušnému orgánu, ktorý následne každý plán bez zbytočného odkladu postúpi kolégiu dohľadu ustanovenému v nariadení (EÚ) č. 648/2012 a orgánu pre riešenie krízových situácií. Orgán pre riešenie krízových situácií preskúma plán ozdravenia s cieľom identifikovať akékoľvek opatrenia, ktoré môžu nepriaznivo ovplyvniť riešiteľnosť krízovej situácie centrálnej protistrany. Ak sa zistia akékoľvek takéto opatrenia, orgán pre riešenie krízových situácií na ne upozorní príslušný orgán a vypracuje pre príslušný orgán odporúčania týkajúce sa spôsobov ich riešenia. Príslušný orgán preskúma plán ozdravenia a posúdi, do akej miery spĺňa požiadavky stanovené v nariadení, a to v rámci koordinačného postupu s kolégiom dohľadu a s cieľom dospieť k spoločnému rozhodnutiu.

Ak jednoduchá väčšina hlasujúcich členov nesúhlasí s návrhom príslušného orgánu na spoločné rozhodnutie, môže sa táto záležitosť v prípade konkrétnych otázok postúpiť ESMA. ESMA môže tiež na žiadosť príslušného orgánu v rámci kolégia dohľadu pomáhať kolégiu dohľadu pri prijímaní spoločných rozhodnutí.

Orgán pre riešenie krízových situácií centrálnej protistrany po konzultácii s príslušným orgánom a v koordinácii s kolégiom pre riešenie krízových situácií vypracuje pre centrálnu protistranu plán riešenia krízových situácií. V pláne riešenia krízových situácií sa stanovia opatrenia na riešenie krízovej situácie, ktoré môže orgán pre riešenie krízových situácií prijať v prípadoch, ak centrálna protistrana spĺňa podmienky na riešenie krízových situácií. V pláne riešenia krízových situácií sa špecifikujú aj okolnosti a rôzne scenáre použitia nástrojov riešenia krízových situácií a výkonu právomocí riešiť krízové situácie. Bude sa v ňom jasne rozlišovať, predovšetkým formou rozličných scenárov, medzi zlyhaním spôsobeným prípadmi zlyhania, prípadmi nesúvisiacimi so zlyhaním a kombináciou oboch, ako aj medzi rôznymi druhmi prípadov nesúvisiacich so zlyhaním. V pláne riešenia krízových situácií sa nesmie predpokladať žiadny prístup k mimoriadnej verejnej finančnej podpore alebo núdzovej pomoci centrálnej banky na zvýšenie likvidity vrátane pomoci centrálnej banky na zvýšenie likvidity poskytnutej za neštandardných podmienok zabezpečenia kolaterálom, splatnosti a úrokových sadzieb, ani ich prijatie; Nariadením sa stanovuje minimálny obsah plánu riešenia krízových situácií a zabezpečuje mandát pre ESMA na vypracovanie návrhu regulačných technických predpisov, v ktorých sa bližšie špecifikuje obsah plánu riešenia krízových situácií.

Centrálne protistrany budú pri vypracúvaní plánov riešenia krízových situácií spolupracovať a poskytnú svojmu orgánu pre riešenie krízových situácií, priamo alebo prostredníctvom svojho príslušného orgánu, všetky informácie potrebné na vypracovanie a vykonávanie uvedených plánov. Centrálna protistrana si bude včas vymieňať informácie s príslušnými orgánmi s cieľom uľahčiť posúdenie rizikových profilov centrálnej protistrany a prepojenosť s inými infraštruktúrami finančného trhu, s inými finančnými inštitúciami a s finančným systémom vo všeobecnosti. Príslušné orgány zašlú informácie kolégiu dohľadu, ak takéto informácie považujú za významné.

Orgán pre riešenie krízových situácií zašle kolégiu pre riešenie krízových situácií návrh plánu riešenia krízových situácií a kolégium pre riešenie krízových situácií musí dosiahnuť spoločné rozhodnutie týkajúce sa plánu riešenia krízových situácií v rámci koordinačného postupu. Ak jednoduchá väčšina hlasujúcich členov nesúhlasí s návrhom orgánu pre riešenie krízových situácií na spoločné rozhodnutie, môže sa táto záležitosť postúpiť ESMA. ESMA môže tiež na žiadosť orgánu pre riešenie krízových situácií pomáhať kolégiu pre riešenie krízových situácií pri prijímaní spoločných rozhodnutí.

Ak sa prijme spoločné rozhodnutie a ktorýkoľvek orgán pre riešenie krízových situácií alebo príslušné ministerstvo skonštatuje, že predmet nezhody zasahuje do fiškálnej zodpovednosti jeho členského štátu, orgán pre riešenie krízových situácií centrálnej protistrany iniciuje opätovné posúdenie plánu riešenia krízových situácií.

Orgán pre riešenie krízových situácií v koordinácii s kolégiom pre riešenie krízových situácií po konzultácii s príslušným orgánom posúdi rozsah, v akom je krízová situácia centrálnej protistrany riešiteľná. Krízová situácia centrálnej protistrany sa považuje za riešiteľnú, ak orgán pre riešenie krízových situácií považuje za realizovateľné a dôveryhodné buď zlikvidovať túto centrálnu protistranu v rámci bežného konkurzného konania alebo riešiť jej krízovú situáciu použitím nástrojov riešenia krízových situácií a uplatnením právomocí riešiť krízové situácie, pričom sa zabezpečí pokračovanie vykonávania zásadných funkcií centrálnej protistrany a zabráni sa akémukoľvek využitiu mimoriadnej verejnej finančnej podpory a v maximálnej možnej miere sa zabráni tomu, aby to malo akýkoľvek významný nepriaznivý účinok na finančný systém a potenciál spôsobiť neprimerané znevýhodnenie dotknutých zainteresovaných strán. Orgán pre riešenie krízových situácií vykoná v koordinácii s kolégiom pre riešenie krízových situácií posúdenie riešiteľnosti krízovej situácie súčasne s vypracovaním a aktualizovaním plánu riešenia krízových situácií. S cieľom dosiahnuť spoločné rozhodnutie sa v nariadení stanovujú postupy na riešenie alebo odstránenie prekážok riešiteľnosti krízovej situácie, ako aj osobitný postup koordinácie s kolégiom pre riešenie krízových situácií na riešenie alebo odstránenie prekážok riešiteľnosti krízových situácií. Ak jednoduchá väčšina hlasujúcich členov nesúhlasí s návrhom orgánu pre riešenie krízových situácií na spoločné rozhodnutie, môže sa táto záležitosť postúpiť ESMA. ESMA môže tiež na žiadosť orgánu pre riešenie krízových situácií danej centrálnej protistrany pomáhať kolégiu pre riešenie krízových situácií pri prijímaní spoločných rozhodnutí.

d) Včasná intervencia

S cieľom zachovať finančnú stabilitu je potrebné, aby príslušné orgány boli schopné napraviť zhoršenie finančnej a hospodárskej situácie centrálnej protistrany skôr, než daná centrálna protistrana dosiahne bod, v ktorom orgány nebudú mať inú možnosť než riešiť jej krízovú situáciu, alebo ak by opatrenia na ozdravenie mali škodlivý vplyv na celkovú finančnú stabilitu, nariadiť centrálnej protistrane, aby uvedené opatrenia na ozdravenie zmenila. Príslušným orgánom by sa preto mali udeliť právomoci včasnej intervencie, aby sa zabránilo nepriaznivým účinkom na finančnú stabilitu alebo záujmy rôznych zainteresovaných strán, ktoré by mohli vyplynúť z uplatňovania niektorých opatrení centrálnej protistrany, alebo aby sa tieto účinky minimalizovali. Právomoci včasnej intervencie by sa mali zveriť príslušným orgánom, a to nad rámec ich právomocí stanovených vo vnútroštátnom práve členských štátov alebo podľa nariadenia (EÚ) č. 648/2012.

Právomoci včasnej intervencie by mali zahŕňať právomoc v čo najväčšej možnej miere obmedziť alebo zakázať akékoľvek odmeňovanie z kapitálu a nástrojov považovaných za kapitál vrátane výplat dividend a spätných výkupov centrálnou protistranou bez toho, aby došlo k spôsobeniu zlyhania. Právomoci včasnej intervencie by mali zahŕňať aj právomoc obmedziť, zakázať alebo zmraziť akékoľvek platby pohyblivej zložky odmeňovania stanovenej v rámci politiky odmeňovania, ktorú uplatňuje centrálna protistrana, dobrovoľných platieb dôchodkového zabezpečenia alebo odstupného pre vrcholový manažment. V rámci právomocí včasnej intervencie a v súlade s príslušnými ustanoveniami vnútroštátneho práva by mal mať príslušný orgán možnosť vymenovať dočasného správcu, ktorý buď nahradí radu a vrcholový manažment centrálnej protistrany, alebo s nimi dočasne pracuje.

Nariadením sa zavádzajú aj osobitné mechanizmy poskytovania náhrady zúčtovacím členom, ak centrálna protistrana pri ozdravení v dôsledku prípadu nesúvisiaceho so zlyhaním uplatní mechanizmy a opatrenia na zníženie hodnoty akýchkoľvek ziskov, ktoré má centrálna protistrana zaplatiť zúčtovacím členom, ktorí nezlyhali, ako sa stanovuje v jej pláne ozdravenia, a v dôsledku toho nevstúpi do riešenia krízovej situácie. V tomto konkrétnom prípade môže príslušný orgán centrálnej protistrany požadovať, aby centrálna protistrana poskytla zúčtovacím členom náhradu za ich stratu prostredníctvom platieb v hotovosti, alebo v prípade potreby požadovať, aby emitovala nástroje, ktorými sa uznáva nárok na jej budúce zisky. Táto možnosť poskytnúť náhradu zúčtovacím členom, ktorí nezlyhali, sa nevzťahuje na ich zmluvne dohodnuté straty v jednotlivých etapách riadenia zlyhania alebo ozdravenia. S cieľom poskytnúť rovnocenné ochranné opatrenia klientom takýchto zúčtovacích členov sa v nariadení stanovuje, že ak zúčtovací členovia, ktorí nezlyhali, preniesli nadmerné straty na svojich klientov, sú povinní preniesť platby prijaté od centrálnej protistrany na svojich klientov, pokiaľ nahradené straty vyplývajú z pozícií klientov.

e) Riešenie krízových situácií

Ak centrálna protistrana spĺňa podmienky na riešenie krízových situácií, týmto nariadením sa orgánu pre riešenie krízových situácií centrálnej protistrany poskytne harmonizovaný súbor nástrojov riešenia krízových situácií a príslušných právomocí. Mala by medzi ne patriť právomoc previesť nástroje vlastníctva, aktíva, práva, povinnosti alebo záväzky zlyhávajúcej centrálnej protistrany na iný subjekt, napríklad na inú centrálnu protistranu alebo preklenovaciu centrálnu protistranu, právomoc odpísať alebo zrušiť nástroje vlastníctva, alebo odpísať či konvertovať záväzky zlyhávajúcej centrálnej protistrany, právomoc odpísať variačnú maržu (pod podmienkou uplatnenia stropu v prípadoch nesúvisiacich so zlyhaním), právomoc vymáhať akékoľvek nesplatené záväzky tretích strán vo vzťahu k centrálnej protistrane (vrátane výziev na hotovostné plnenie na ozdravenie), ako sa stanovuje v prevádzkových pravidlách centrálnej protistrany, a alokácie pozícií, právomoc uskutočňovať výzvy na hotovostné plnenie v prípade riešenia krízových situácií, na ktoré by sa vzťahoval strop, a to v prípadoch zlyhania aj v prípadoch nesúvisiacich so zlyhaním, právomoc čiastočne alebo úplne ukončiť zmluvy centrálnej protistrany, právomoc vymeniť manažment a právomoc uložiť dočasné moratórium na vyplatenie pohľadávok. Na uplatňovanie nástrojov riešenia krízových situácií sa majú vzťahovať spoločné podmienky, ciele a všeobecné zásady stanovené v tomto nariadení. Za zlyhanie centrálnej protistrany by podľa vnútroštátneho občianskeho alebo trestného práva mala byť naďalej zodpovedná centrálna protistrana a členovia jej rady a vrcholový manažment.

Orgán pre riešenie krízových situácií centrálnej protistrany by pri prijímaní opatrení na riešenie krízovej situácie mal zohľadňovať a dodržiavať opatrenia stanovené v plánoch riešenia krízových situácií, ktoré vypracovalo kolégium pre riešenie krízových situácií, ak nevyhodnotí, že ciele riešenia krízových situácií sa dosiahnu účinnejšie prijatím opatrení, ktoré v plánoch riešenia krízových situácií nie sú stanovené. Orgán pre riešenie krízových situácií by mal zohľadniť všeobecné zásady rozhodovania vrátane potreby vyvážiť záujmy rôznych zainteresovaných strán centrálnej protistrany a zabezpečiť transparentnosť voči orgánom členských štátov a ich zapojenie, ak by navrhované rozhodnutie alebo opatrenie mohli mať dôsledky pre finančnú stabilitu alebo fiškálne zdroje. Orgán pre riešenie krízových situácií by mal najmä oznámiť kolégiu pre riešenie krízových situácií plánované opatrenia na riešenie krízovej situácie, pričom by mal zároveň uviesť, či sa takéto opatrenia odchyľujú od plánu riešenia krízových situácií.

Hlavnými cieľmi riešenia krízových situácií by malo byť zabezpečenie kontinuity výkonu zásadných funkcií centrálnej protistrany a kontinuity prepojení s ostatnými infraštruktúrami finančných trhov, zabránenie významným nepriaznivým účinkom na finančný systém v Európskej únii alebo v jednom či viacerých členských štátoch a ochrana verejných finančných prostriedkov. Zásadné funkcie zlyhávajúcej centrálnej protistrany by sa mali zachovať, aj keď by sa mali podľa potreby reštrukturalizovať zároveň so zmenami v riadení, a to použitím nástrojov riešenia krízových situácií a v maximálnej možnej miere použitím súkromných finančných prostriedkov a bez spoliehania sa na mimoriadnu verejnú finančnú podporu.

Dotknutým akcionárom, zúčtovacím členom a iným veriteľom centrálnej protistrany by nemali vzniknúť väčšie straty, než aké by im vznikli, keby orgán pre riešenie krízových situácií neprijal vo vzťahu k centrálnej protistrane opatrenie na riešenie krízovej situácie, a namiesto toho by sa na ne vzťahovali všetky uplatniteľné nesplatené záväzky podľa pravidiel centrálnej protistrany týkajúcich sa zlyhania (alebo iných zmluvných dojednaní v jej prevádzkových pravidlách) a centrálna protistrana by sa zlikvidovala v rámci bežného konkurzného konania (zásada, že žiadny veriteľ sa nesmie dostať do nevýhodnejšieho postavenia). Na účely posúdenia dodržiavania zásady, že žiadny veriteľ sa nesmie dostať do nevýhodnejšieho postavenia, by sa mali stanoviť jasné povinnosti týkajúce sa ocenenia aktív a pasív centrálnej protistrany, ako aj ocenenia zaobchádzania, ktoré by sa na akcionárov, zúčtovacích členov a iných veriteľov uplatňovalo, ak by orgán pre riešenie krízových situácií neprijal opatrenie na riešenie krízovej situácie. V nariadení sa uznáva, že opatrenia na ozdravenie a riešenie krízovej situácie sa tiež môžu nepriamo dotýkať klientov a nepriamych klientov, ktorí nie sú veriteľmi centrálnej protistrany, pokiaľ náklady na ozdravenie a riešenie krízových situácií boli na týchto klientov a nepriamych klientov prenesené podľa uplatniteľných zmluvných dojednaní. Vplyv scenára ozdravenia a riešenia krízových situácií centrálnej protistrany na klientov a nepriamych klientov sa má preto riešiť prostredníctvom tých istých zmluvných dojednaní. V nariadení sa uvádza, že v prípade, ak zmluvné dojednania umožňujú zúčtovacím členom preniesť na svojich klientov negatívne dôsledky nástrojov riešenia krízových situácií, musia tieto zmluvné dojednania obsahovať na rovnocennom a primeranom základe aj právo klientov na akúkoľvek kompenzáciu, ktorú zúčtovací členovia získajú od centrálnej protistrany podľa zásady, že žiadny veriteľ sa nesmie dostať do nevýhodnejšieho postavenia, pokiaľ právo na takúto kompenzáciu vyplýva z pozícií klientov. Takéto ustanovenia sa vzťahujú aj na zmluvné dojednania klientov a nepriamych klientov ponúkajúcich svojim klientom nepriame zúčtovacie služby.

Po začatí riešenia krízovej situácie centrálnej protistrany by mal orgán pre riešenie krízových situácií vymáhať splnenie všetkých nesplatených zmluvných záväzkov stanovených v prevádzkových pravidlách centrálnej protistrany vrátane nesplnených opatrení na ozdravenie s výnimkou prípadov, v ktorých by na včasné zmiernenie nepriaznivých účinkov na finančnú stabilitu alebo na zabezpečenie zásadných funkcií centrálnej protistrany bolo lepšie uplatniť inú právomoc riešiť krízové situácie alebo iný nástroj riešenia krízových situácií. Ak tieto nástroje nie sú dostatočné, orgány pre riešenie krízových situácií majú právomoc odpísať podľa platného vnútroštátneho konkurzného práva nezabezpečený dlh a záväzky v súlade s ich hierarchickým postavením a použiť nástroje alokácie strát, pokiaľ je to nevyhnutné a bez ohrozenia širšej finančnej stability. Dostupné nástroje ozdravenia a nástroje riešenia krízových situácií, najmä nástroj odpísania, by sa mali v najväčšom možnom rozsahu používať pred poskytnutím akejkoľvek kapitálovej injekcie z verejného sektora alebo zodpovedajúcej mimoriadnej verejnej finančnej podpory centrálnej protistrane alebo zároveň s nimi. Použitie mimoriadnej verejnej finančnej podpory na pomoc pri riešení krízových situácií zlyhávajúcich inštitúcií má byť poslednou možnosťou, má byť časovo obmedzené a v súlade s príslušnými ustanoveniami o štátnej pomoci.

Orgány pre riešenie krízových situácií by mali takisto zabezpečiť, že náklady centrálnej protistrany na riešenie krízovej situácie sa obmedzia na minimum a že s veriteľmi tej istej triedy sa bude zaobchádzať rovnako. Orgán pre riešenie krízových situácií by mal mať možnosť prijať opatrenie na riešenie krízovej situácie, ktoré sa odchyľuje od zásady rovnakého zaobchádzania s veriteľmi, ak je to odôvodnené verejným záujmom s cieľom dosiahnuť ciele riešenia krízovej situácie a primerané riešenému riziku. Ak orgán pre riešenie krízových situácií použije takéto opatrenie, nemal by žiadnu osobu diskriminovať na základe štátnej príslušnosti.

Keď sa nástroje riešenia krízových situácií použijú na prevod zásadných funkcií alebo životaschopných obchodných činností centrálnej protistrany na zdravý subjekt, ako je napríklad kupujúci zo súkromného sektora alebo preklenovacia centrálna protistrana, zvyšná časť centrálnej protistrany by sa mala zlikvidovať vo vhodnom časovom rámci so zreteľom na akúkoľvek potrebu zlyhávajúcej centrálnej protistrany poskytovať služby alebo podporu, aby kupujúci alebo preklenovacia centrálna protistrana mohli aj naďalej vykonávať činnosti alebo poskytovať služby nadobudnuté na základe tohto prevodu. Nástroj odpredaja obchodnej činnosti by mal umožniť predať centrálnu protistranu alebo časť jej obchodnej činnosti jednému alebo viacerým kupujúcim bez súhlasu akcionárov. Ak sa uplatňuje nástroj odpredaja obchodnej činnosti, orgány by mali zabezpečiť, aby sa daná centrálna protistrana alebo časť jej obchodnej činnosti ponúkali na trhu v rámci otvoreného, transparentného a nediskriminačného postupu, a zároveň, aby sa dosiahla čo najvyššia možná predajná cena. Z akýchkoľvek čistých výnosov z prevodu aktív alebo pasív centrálnej protistrany, ktorej krízová situácia sa rieši, by pri uplatnení nástroja odpredaja obchodnej činnosti mal mať prospech subjekt, ktorý zostal v likvidačnom konaní.

Rámec riešenia krízových situácií by mal zahŕňať procesné požiadavky, aby sa zaručilo, že opatrenia na riešenie krízových situácií sa budú riadne oznamovať a zverejňovať. Keďže však informácie získané orgánmi pre riešenie krízových situácií a ich odbornými poradcami počas procesu riešenia krízovej situácie budú pravdepodobne citlivé, pred zverejnením rozhodnutia o riešení krízovej situácie by sa mal na tieto informácie vzťahovať účinný režim zachovávania dôvernosti.

Opatrenia na riešenie krízovej situácie prijaté vnútroštátnymi orgánmi pre riešenie krízových situácií by si mohli vyžadovať ekonomické hodnotenia a veľký priestor pre diskrečnú právomoc. Je preto dôležité zabezpečiť, aby vnútroštátne súdy pri skúmaní uvedených opatrení používali ekonomické hodnotenia vypracované vnútroštátnymi orgánmi pre riešenie krízových situácií ako základ, čo by však nemalo vnútroštátnym súdom brániť v tom, aby skúmali, či dôkazy, o ktoré sa orgán pre riešenie krízových situácií opiera, sú vecne správne, spoľahlivé a konzistentné, či tieto dôkazy obsahujú všetky príslušné informácie, ktoré by sa mali zohľadniť, aby sa posúdila komplexná situácia, a to, či nimi možno odôvodniť závery, ktoré z nich boli vyvodené. Navyše vzhľadom na to, že odklad akéhokoľvek rozhodnutia orgánov pre riešenie krízových situácií by mohol brániť kontinuite vykonávania zásadných funkcií, je potrebné zabezpečiť, aby akékoľvek podanie opravného prostriedku neviedlo k automatickému pozastaveniu účinkov napadnutého rozhodnutia a uvedené rozhodnutie orgánu pre riešenie krízových situácií by malo byť bezodkladne vykonateľné. S cieľom vyhnúť sa konfliktom jurisdikcií je takisto v záujme efektívneho riešenia krízovej situácie, aby sa v prípade zlyhávajúcej centrálnej protistrany vôbec nezačínalo bežné konkurzné konanie alebo aby sa v ňom nepokračovalo, kým orgán pre riešenie krízových situácií vykonáva svoje právomoci riešiť krízové situácie alebo používa nástroje riešenia krízových situácií, okrem situácie, keď k tomu dôjde z iniciatívy orgánu pre riešenie krízových situácií alebo s jeho súhlasom.

f) Vzťahy s tretími krajinami

Centrálne protistrany z Európskej únie poskytujú služby zúčtovacím členom a ich klientom nachádzajúcim sa v tretích krajinách a centrálne protistrany z tretích krajín poskytujú služby zúčtovacím členom a ich klientom nachádzajúcim sa v Európskej únii. Účinné riešenie krízových situácií medzinárodne pôsobiacich centrálnych protistrán si vyžaduje spoluprácu medzi členskými štátmi a orgánmi tretích krajín. Na tento účel by mal ESMA vydať usmernenia o príslušnom obsahu dohôd o spolupráci, ktoré sa majú uzavrieť s orgánmi tretích krajín.

Týmito dohodami o spolupráci by sa malo zabezpečiť účinné plánovanie, rozhodovanie a koordinácia medzinárodne pôsobiacich centrálnych protistrán. Vnútroštátne orgány pre riešenie krízových situácií by mali uznávať a za okolností uvedených v tomto nariadení vykonať postupy tretích krajín zamerané na riešenie krízových situácií. Spolupráca by sa mala uskutočňovať aj vzhľadom na dcérske spoločnosti z Únie alebo centrálne protistrany z tretích krajín a na ich zúčtovacích členov a ich klientov.

g) Správne opatrenia a sankcie

S cieľom zabezpečiť jednotné uplatňovanie správnych sankcií za porušenia tohto nariadenia vo všetkých členských štátoch sa v ňom stanovuje zoznam základných správnych sankcií a iných správnych opatrení, ktoré musia mať orgány pre riešenie krízových situácií a príslušné orgány k dispozícii, mala by sa ustanoviť právomoc ukladať tieto správne sankcie a iné správne opatrenia voči všetkým osobám, právnickým alebo fyzickým, zodpovedným za porušenie, a mal by sa stanoviť zoznam základných kritérií pre určenie výšky a druhu týchto správnych sankcií a iných správnych opatrení, ako aj výška správnych peňažných pokút. Správne sankcie a iné správne opatrenia by mali zohľadňovať také faktory, ako je akýkoľvek zistený finančný prospech vyplývajúci z porušenia, závažnosť a trvanie porušenia, akékoľvek priťažujúce alebo poľahčujúce faktory a potreba, aby správne sankcie mali odrádzajúci účinok. V príslušných prípadoch by mali zahŕňať zníženie sankcie za spoluprácu s orgánom pre riešenie krízových situácií alebo s príslušným orgánom.

h) Zmena nariadenia (EÚ) č. 1095/2010

Nariadenie (EÚ) č. 1095/2010 bolo zmenené s cieľom zahrnúť orgány pre riešenie krízových situácií centrálnych protistrán do vymedzenia pojmu „príslušné orgány“ a umožniť, aby bol člen rady orgánov dohľadu ESMA v prípade potreby sprevádzaný zástupcom orgánu pre riešenie krízových situácií z jeho členského štátu.

i) Zmena nariadenia (EÚ) č. 648/2012 a nariadenia (EÚ) 2015/2365

Nariadenie (EÚ) č. 648/2012 bolo zmenené s cieľom splnomocniť Komisiu, aby na žiadosť orgánu pre riešenie krízových situácií centrálnej protistrany, ktorej krízová situácia sa rieši, alebo jej príslušného orgánu, z iniciatívy týchto orgánov alebo na žiadosť príslušného orgánu zodpovedného za dohľad nad zúčtovacím členom centrálnej protistrany, ktorej krízová situácia sa rieši, a v nadväznosti na nezáväzné stanovisko ESMA, pozastavila zúčtovaciu povinnosť. Rozhodnutie o pozastavení zúčtovacej povinnosti sa prijme len vtedy, ak je to potrebné na zachovanie finančnej stability a dôvery v trhy. Pozastavenie by malo mať dočasný charakter s možnosťou predĺženia. Na zaistenie riadneho vykonávania reformy Rady pre finančnú stabilitu v oblasti referenčných úrokových sadzieb bolo tiež potrebné zmeniť nariadenie (EÚ) č. 648/2012 s cieľom zabezpečiť, aby bolo pre účastníkov trhu jasné, že na transakcie uzavreté alebo obnovené pred začatím uplatňovania požiadaviek týkajúcich sa zúčtovania alebo marží na transakcie s OTC derivátmi odkazujúce na referenčnú úrokovú sadzbu (tzv. obchody, ktoré sa uzavreli v minulosti) sa tieto požiadavky nevzťahujú, ak sú obnovené výlučne na účely vykonávania alebo prípravy na vykonávanie reformy referenčných úrokových sadzieb.

Článok 24a ods. 7 písm. b) nariadenia (EÚ) č. 648/2012 sa zmenil s cieľom zabezpečiť, aby sa pri posudzovaní odolnosti centrálnych protistrán v celej Európskej únii voči nepriaznivému vývoju na trhu podľa možnosti zohľadnil súhrnný účinok opatrení na ozdravenie a riešenie krízových situácií centrálnych protistrán na finančnú stabilitu v Európskej únii. Podobne sa posilnila aj úloha výboru centrálnej protistrany pre riziká stanovená v článku 28 nariadenia (EÚ) č. 648/2012, aby ďalej podporoval centrálnu protistranu pri obozretnom riadení rizík a zvyšovaní jej odolnosti. Vykonali sa aj ďalšie zmeny s cieľom zabezpečiť, aby centrálne protistrany informovali svoje príslušné orgány v prípade výrazného negatívneho vývoja rizikového profilu ktoréhokoľvek zúčtovacieho člena centrálnej protistrany, ako aj s cieľom zvýšiť transparentnosť medzi zúčtovacími členmi centrálnej protistrany a ich klientmi, pokiaľ ide o potenciálne straty alebo iné náklady, ktoré môžu znášať v dôsledku uplatňovania postupov riadenia zlyhania a opatrení alokácie strát a pozícií podľa prevádzkových pravidiel centrálnej protistrany

V záujme ďalšieho posilnenia stimulov pre obozretné riadenie rizík, ak dôjde k závažnému prípadu nesúvisiacemu so zlyhaním, by príslušný orgán mal mať možnosť od centrálnej protistrany požadovať, aby sa zdržala rozdeľovania dividend, spätného výkupu kmeňových akcií alebo zavedenia povinnosti vyplácať pohyblivú zložku odmeňovania, dobrovoľných platieb dôchodkového zabezpečenia alebo odstupného pre vrcholový manažment.

Orgány pre riešenie krízových situácií centrálnych protistrán by napokon mali mať takisto prístup ku všetkým potrebným informáciám v archívoch obchodných údajov. Nariadenie Európskeho parlamentu a Rady (EÚ) č. 648/2012 a nariadenie Európskeho parlamentu a Rady (EÚ) 2015/2365 sa preto tiež zodpovedajúcim spôsobom zmenili.

j) Zmeny smernice 2002/47/ES, smernice 2017/1132, smernice 2004/25/ES, smernice 2007/36/ES, smernice 2014/59/EÚ a nariadenia (EÚ) č. 806/2014

Na účinné riešenie krízových situácií centrálnych protistrán je potrebné zabezpečiť, že sa ochranné opatrenia stanovené v smernici 2002/47/ES nebudú uplatňovať na žiadne obmedzenie vymáhania dohôd o finančnej záruke, žiadne obmedzenie účinku záložných dohôd o finančnej záruke ani na žiadne ustanovenie o konečnom čistom zúčtovaní alebo vzájomnom započítaní, ktoré sa ustanovuje v tomto nariadení.

Smernice 2017/1132, 2004/25/ES a 2007/36/ES obsahujú pravidlá ochrany akcionárov a veriteľov centrálnych protistrán, na ktoré sa vzťahuje pôsobnosť týchto smerníc. V situácii, keď orgány pre riešenie krízových situácií potrebujú rýchlo konať podľa tohto nariadenia, by tieto pravidlá mohli brániť účinnému opatreniu na riešenie krízovej situácie a použitiu nástrojov riešenia krízových situácií a právomocí orgánmi pre riešenie krízových situácií. Uplatňovanie odchýlok uvedených v smernici 2014/59/EÚ sa preto rozširuje na konanie v súlade s týmto nariadením.

S cieľom zabrániť duplicite požiadaviek sa smernica 2014/59/EÚ a nariadenie Európskeho parlamentu a Rady (EÚ) č. 806/2014 menia tak, aby sa z ich rozsahu pôsobnosti vylúčili tie subjekty, ktoré sú povolené aj v súlade s nariadením (EÚ) č. 648/2012.

k) Zmena nariadenia (EÚ) č. 600/2014

V článku 54 ods. 2 nariadenia (EÚ) č. 600/2014 sa stanovilo prechodné obdobie, počas ktorého by sa články 35 a 36 uvedeného nariadenia nemali uplatňovať na tie centrálne protistrany alebo obchodné miesta, ktoré svoj príslušný orgán požiadali o povolenie využívať prechodné mechanizmy, pokiaľ ide o deriváty obchodované na burze. Prechodné obdobie, počas ktorého mohol príslušný vnútroštátny orgán udeliť obchodnému miestu alebo centrálnej protistrane výnimku, uplynulo 3. júla 2020. V dôsledku krízy spôsobenej pandémiou COVID-19 sa týmto nariadením posúva dátum začiatku uplatňovania nového režimu otvoreného prístupu pre obchodné miesta a centrálne protistrany, ktorý ponúka obchodné a zúčtovacie služby vo vzťahu k derivátom obchodovaným na burze, o jeden rok, teda do 3. júla 2021.

IV. ZÁVER

V pozícii Rady v prvom čítaní sa zohľadňuje kompromis, ktorý sa za pomoci Komisie dosiahol počas rokovaní medzi Radou a Európskym parlamentom.

Rada sa domnieva, že jej pozícia v prvom čítaní predstavuje vyvážený balík, a že ak jej pozíciu schváli Európsky parlament, nariadením o ozdravení a riešení krízových situácií centrálnych protistrán sa zabezpečí, aby centrálne protistrany aj vnútroštátne orgány v EÚ mali možnosti na to, aby mohli rozhodne konať v prípadoch, keď niektorá centrálna protistrana čelí závažným ťažkostiam alebo zlyhaniu, a že sa ním prispeje k vytvoreniu únie kapitálových trhov.